# Vedtægt for Hjerteforeningens Hjerte- og Lungetransplantationsklub

**Navn og hjemsted**

§ 1. Hjerteforeningens Hjerte- og Lungetransplantationsklub.

Stk. 2. Adressen er hos den til enhver tid værende formand.

Stk. 3. Disse vedtægter skal anses som supplerende vedtægter til Hjerteforeningens vedtægter, der primært er gældende på alle områder, hvor samme ikke er fraveget ved nærværende vedtægter. I tilfælde af fortolkningstvivl mellem nærværende vedtægter og Hjerteforeningens vedtægter, er sidstnævnte vedtægter gældende.

Stk. 4. Klubben er landsdækkende*.*

# Formål

§ 2. Den landsdækkende klubs formål følger af Hjerteforeningens vedtægter § 2 og § 9, stk. 2.

Stk. 2. Yderligere er formålet for Hjerte- og Lungetransplantationsklubben:

* At udbrede kendskabet til transplantationsområdet.
* At understøtte Hjerteforeningens politiske interessevaretagelse på transplantationsområdet.
* At give mulighed for, at medlemmer kan udveksle erfaringer
* At bistå medlemmer, der er transplanteret samt transplantationsgodkendte og pårørende/ gennem oplysning og rådgivning til at leve et så normalt liv som muligt.
* At bistå med at give medlemmerne fælles oplevelser.

# Medlemmer

§ 3. Indmeldelse sker til Hjerteforeningen.

# Generalforsamling

§4. Hvert år, inden udgangen af september, afholdes ordinær generalforsamling. Bestyrelsen træffer beslutning om, hvordan generalforsamlingen skal afholdes.

Stk. 2. Generalforsamlingen indkaldes med et varsel på mindst 3 uger. Bestyrelsen kan vælge at udsende indkaldelsen enten via Hjerteforeningens hjemmeside, Nova Vita, ved brev eller e-mail til medlemmerne eller via annoncering i lokalpressen. Indkaldelsen skal indeholde tid og evt. sted for generalforsamlingen samt dagsorden og adresse/e-mailadresse på formanden. Udsendelsen af indkaldelsen skal ledsages af eventuelle forslag fra bestyrelsen. Alternativt skal det fremgå hvor information om de(t) fuldstændige forslag kan fås.

Stk. 3. Forslag fra medlemmerne skal for at komme til behandling på generalforsamlingen indsendes til formanden senest 2 uger før generalforsamlingens dato.

Stk. 4. Senest 1 uge før generalforsamlingen udsendes endelig dagsorden til medlemmerne indeholde en oversigt over de indkomne forslag. Hvis de fuldstændige forslag med bestyrelsens bemærkninger hertil ikke udsendes, skal det klart fremgå, hvor information om de(t) fuldstændige forslag og bestyrelsens bemærkninger hertil kan fås. Den endelige dagsorden skal udsendes via én af de nævnte udsendelsesformer i stk. 2. Regnskab oplyses senest på generalforsamlingen.

Stk. 5. Der kan ikke stemmes ved fuldmagt.

Stk. 6. Det er kun medlemmer, som kan stemme på generalforsamlingen.

Stk. 7. Dagsordenen skal indeholde:

1. Valg af dirigent
2. Bestyrelsens beretning
3. Bestyrelsen fremlægger regnskab til orientering
4. Behandling af indkomne forslag
5. Valg af bestyrelse
6. Eventuelt

Stk. 8. Ekstraordinær generalforsamling kan indkaldes af formanden eller mindst halvdelen af bestyrelsens medlemmer og skal indkaldes, hvis en fjerdedel af klubbens medlemmer skriftligt forlanger det. Indkaldelsesmåde og –frister følger de for den ordinære generalforsamling gældende bestemmelser.

# Valg af bestyrelse

§ 5. Klubben ledes af en bestyrelse på mellem tre og syv medlemmer. Bestyrelsen kan invitere relevante personer med til bestyrelsesmøderne, herunder tovholdere.

Stk. 2. Kandidater til bestyrelsen skal være medlemmer af klubben.

Stk. 3. Bestyrelsesmedlemmerne vælges for to år ad gangen, og der kan vælges op til to suppleanter, som vælges for et år ad gangen.

Stk. 4. Bestyrelsesmedlemmernes valgperiode er forskudt, så kun ca. halvdelen af bestyrelsen er på valg samtidigt. Genvalg kan finde sted.

Stk. 5. Bestyrelsen konstituerer sig selv, herunder med en formand.

Stk. 6. Bestyrelsen skal fastlægge nærmere retningslinjer for bestyrelsens arbejde ved udarbejdelse af en forretningsorden.

Stk. 7. Ved vakant bestyrelsespost skernyvalg til posten for resten affunktionsperioden ved førstkommende generalforsamling.

# Kontingent

§ 6. Klubbens medlemmer skal betale kontingent til Hjerteforeningen.

Stk. 2. Klubben er ikke berettiget til at opkræve selvstændigt kontingent.

# Tegningsregler

§ 7. Klubben tegnes af formanden og et bestyrelsesmedlem i forening eller af tre bestyrelsesmedlemmer i forening.

# Ansvarsområde

§ 8. Klubbens bestyrelse skal i deres virke være i overensstemmelse med Hjerteforeningens vedtægter og strategi.

Stk. 2. Klubbens bestyrelse kan ikke repræsentere eller tegne Hjerteforeningen i forhold, der vedrører Hjerteforeningens overordnede virke, med mindre dette i forvejen er godkendt af Hjerteforeningen.

Stk. 3. Klubben er dataansvarlig, når denne træffer beslutning om til hvilke formål og med hvilke hjælpemidler personoplysninger behandles. I den forbindelse skal klubben sikre efterlevelse af de databeskyttelsesretlige regler.

Stk. 4. Der foreligger et fælles dataansvar mellem Hjerteforeningen og den enkelte klub, når den hverver nye medlemmer. Klubben har ansvaret for dataminimering, oplysningspligt samt sikkerhed fra klubbens indsamling af personoplysninger på nye medlemmer og frem til det tidspunkt, hvor de afleveres til Hjerteforeningen. Herefter overgår ansvaret for behandlingen for de modtagne personoplysninger til Hjerteforeningen.

Stk. 5. Hjerteforeningen er dataansvarlig for det centrale medlemsregister, der stilles til rådighed for klubben, så klubben kan tilgå nødvendige og ajourførte medlemsoplysninger for udførslen af folkeoplysende aktiviteter som defineret i vedtægterne. Klubben har i overensstemmelse med de databeskyttelsesretlige regler pligt til at sikre tilstrækkelig sikkerhed i forbindelse med adgangen til disse data, herunder at sikre fortroligheden. Dataansvaret for den videre behandling i forbindelse med klubbens aktiviteter overgår jf. stk. 3 til lokalforeningen / klubben.

# Koordinationsansvar

# § 9. Henvendelse til myndighederne skal ske efter koordination med frivilligafdelingen.

# Indsamlede midler

§ 10. Klubben skal i videst muligt omfang søge finansiering uden for Hjerteforeningen til aktiviteter. Alle midler skal dog være indeholdt i regnskabet.

Stk. 2. Klubben kan desuden efter ansøgning opnå økonomisk støtte fra Hjerteforeningen til aktiviteter i deres område og inden for Hjerteforeningens overordnede formål.

Stk. 3. Såfremt en gavegiver eller testator har fremsat ønske herom, stilles gaven eller arven til disposition for klubben.

# Opløsning

§ 11. Før beslutning om opløsning af klubben skal opløsningen forelægges Hjerteforeningen til godkendelse.

Stk. 2. Hjerteforeningen kan opløse en klub, såfremt klubben ikke kan samle en bestyrelse på mindst 3 medlemmer, jfr. § 5, eller såfremt klubben ikke afholder generalforsamling, jfr. § 4. Beslutning om opløsning træffes af Hjerteforeningen.

Stk. 3. Hvis klubben opløses, tilfalder dens midler/formue Hjerteforeningen.

# Overgangsbestemmelser

§ 12. Vedtægten skal tiltrædes og underskrives på førstkommende bestyrelsesmøde, hvorefter den træder i kraft.

Underskrevet af klubbestyrelsen den:

Underskrifter: